Rišo zo Žužulety

Richard Bukovinský (* 13. február 1979, Bratislava) je slovenský raper, DJ a producent. Známy najmä pod umeleckým menom Rišo zo Žužulety, je jedným z prvých slovenských raperov. Písal prvé kapitoly tohto žánru na Slovensku. Bol členom prelomovej petržalskej formácie Žužuleta. Na legendárnej výberovke ZVUK ULICE  mal pod palcom petržalské kapely /Provokatéri, Maglo a Hužo, Felco, Čierna mrcha/. Dnes sa venuje sólovej tvorbe, na ktorej spolupracuje so špičkovými slovenskými a zahraničnými hudobníkmi. Produkuje pre spriatelené formácie a vystupuje aj ako DJ.

Späť k začiatkom 
Rišo zo Žužulety vďačí za svoju celoživotnú vášeň staršiemu bratovi. Ako desaťročného ho zoznámil s funkom a hip-hopom. S nadšením sa započúval do tvorby  Cameo, Delegation, Kool & The Gang, Imagination,  Shakatak, ako aj Grand Master Flash & The Furious Five, Whodini, Run DMC, LL Cool J,  či Kurtis Blow. V roku 1993 sa zoznámil v centre Bratislavy v podniku u Veľkých Františkánov s Kam?čo?m, ktorý tu hrával ako DJ. Slovo dalo slovo a na kamarátskej báze vzniklo zoskupenie GENUINE GEM. Tvorili ho spolu s Rišom  Kam?čo?, W a vôbec prvá slovenská raperka Flava Jane, neskôr známa ako Čierna Mrcha a dvorný DJ Andy D (nech odpočíva v pokoji). Na podujatí Adidas Streetball sa v roku 1994 zoznámili s Davidom Zo Senca. Rišo za ním prišiel, lebo ho počul hrať skladby, ktoré nepočul nikde inde iba na Yo! MTV Raps a ten pocit bol pre neho obrovský. A vtedy sa začali písať dejiny petržalského rapu. David už mal za sebou prvé repové nahrávky a šíril ich po okolí na kazetách. Práve on pomohol rapuchtivým Petržalčanom s ich kazetou Všetko je pravda (1995). Do prebraných a premixovavaných inštrumentálok, ale aj do vlastných hudieb zarapovali slovenské texty o pomeroch na sídlisku v divokých 90-tych. Začali sa prvé koncerty na podujatí Adidas Streetball 2 a Genuine Gem so svojou partiou kamošov Tí Zozadu otvárajú v Bratislave prvý oficiálny hip-hopový klub u Veľkých Františkánov. Na prelome rokov 1995/1996 sa mení anglický názov skupiny na Žužuleta a začína sa písať nová kapitola.

Žužuleta spraví dieru do sveta 
Hudba a kamarátstvo išli v tomto prípade ruka v ruke. Žužuleta často spomína celú bandu zvanú Tí Zozadu. Názov kapely vymyslel jeden z kamošov SFNK. V slangu partie tak nazývali joint. David zo Senca zasvätil Riša do produkovania hudby. Písanie textov si podelili Rišo, Kam?čo? a nerapujúci Erik Mayer alias Eros. Ďalšími rapujúcimi členmi kapely boli Hužo a Maglo. Pomocnú ruku pri prvých profi nahrávkach petržalského rapu podali cez Davida Ľuboš „Umelec“ Priehradník a José. V ich štúdiu sa nahrávali, mixovali a mastrovali nielen skladby Žužulety, ale aj spriatelených skupín, ktoré sa objavili na vôbec prvej kompilácii slovenského rapu ZVUK ULICE z rokov 1996/97. Zastrešoval ju David Zo Senca. Na tejto kompilácii mali svoje prvé hudobné zárezy 2JA LO3, Provokatéri, Čierna Mrcha, ale aj Vec ešte pod značkou Trosky, či Pa3k Metamorfolord. Rišo sa vďaka koncertom v DK Lúky vyprofiloval na výrazného rapera s osobitým prejavom. Žužuleta po sebe zanechala dva vinyly, jeden singel Kam ideme a EP Žužuleta. Spoludefinovala slovenský rap a inšpirovala nasledujúcu generáciu rapujúcich „juncov“. Úryvky z „hlášok“ z ich skladieb vysamplovali mnohé staršie kapely a ďalšie skupiny na tvorbu Žužulety nadviazali.

Sám vojak v poli 
Rišo zo Žužulety sa medzi rokmi 2000 až 2004 stiahol do ústrania,  no potom sporadicky vystrkoval rožky vydávanými singlami. V posledných rokoch intenzívne pracuje na svojej sólo tvorbe. Jej výsledkom je niekoľko videoklipov a dva albumy Slovo pánovo (2006) a Iný smer (2015). Spolupracoval a spolupracuje s takými špičkovými hudobníkmi a interpretmi, ako sú Anita Soul, Vrabec (ex-Made 2 Mate), Eugen Vizváry tiež známy ako 6. zmysel, Štefan Bugala, Richard Csino, Peter Raitl, Tomáš Rojček, Nikolaj Nikitin, DJ Muki či Miro Kamoto. Produkoval úpravu skladby pre skupinu MDŽ–Kári: Tak dáko a ešte viacej a produkuje hudby aj pre menej známe mená, ako sú Džukel z Biskupic či Fagan mladý talent zo Senice. V roku 2014 spojil svoje sily s formáciou z mesta New York M-TRI & DJ LEECY T, s ktorými ostal veľmi dobrý priateľ a spolupracuje dodnes. Často hráva ako DJ a vo svojich setoch kombinuje 90's rap, funk, soul, či RnB.

Potomok významného predka 
Ako zaujímavosť možno spomenúť, že Rišo zo Žužulety je prasynovcom svetoznámeho fotografa Deža Hoffmana, ktorého preslávili najmä fotografie skupín Beatles či Rolling Stones a snímky osobností ako Charlie Chaplin, Bob Marley, Frank Sinatra, Mohamed Ali, Duke Ellington, Oscar Peterson, Luis Armstrong, Jimmy Hendrix, Marilyn Monroe, či Marlona Branda.

Diskografia

Single 
 2005 Vinyl singel STRUKO a BRKO: Nepochopil
 2005 Spoveď, Jeho meno (spolupráca s Vasil H. Svine)
 2006 KR III
 2009 LP Kanál
 2010 Iný smer Taktoje/Súlen Roky
 2011 Každý deň /Ruky hore
 2013 Možno/Tok Slov
 2013 Podchod
 2017 Vinyl EP T.L.A.K./Znamenie
 2017 Maglo a Rišo Uhol Pohladu
 2018 Technika Rapu
2019 5ržalský Štýl
2020 Čierna a Biela
2020 Prsteň
2021 Len Tak Si Kráčam
2022 HipHop Kultúra Moja /v spol. Žugo, DJ Veritas/
2022 Taký Je Jazz /v spol. Žugo, DJ Veritas/

Albumy 
 2006 CD Slovo pánovo (ako RB)
 2015 CD Iný smer
2017 Vinyl/EP T.L.A.K./ZNAMENIE
 2019 Vinyl/CD Definícia (ako Rišo Žužuleta)
 2021 Vinyl/EP LenTakSi Kráčam (ako Rišo zo Žužulety a Hostia)

Žužuleta 
 1995 MC VŠETKO JE PRAVDA (ešte pod názvom Genuine Gem)
 1998 Vinyl singel  ŽUŽULETA: KAM IDEME/PETRŽALKA
 2000 Vinyl EP ŽUŽULETA (so skladbami z roku 1995-96: Žužuleta, Prečo?, Čo sa dá robiť, Zničený Život, Preto)]
 2018 Žužuleta a Tí Zozadu - Časy sa Menia (singel)

Výberovky 
 1996 MC ZVUK ULICE  1
 1997 MC ZVUK ULICE  2
 2000 ZVUK ULICE (EMI-Monitor)

Hosťovačky 
 2000 Vinyl singel TRAJA KRÁLI: ZVUK ULICE/NAJKRAJŠÝ: KLAVÝR
 2006 CD MDŽ-kári: Tak dáko a ešte viacej
 2008 CD/EP DJ Muki: Hmota pretransformovaná do hudby

Videoklipy 
 2000 Zvuk Ulice
 2011 RB KR KAM?ČO? - KR III. - Deti
2011 Rišo zo Žužulety - Ruky hore
2014 Traja Králi - Nič Sa Nemení  
 2017 Rišo zo Žužulety - T.L.A.K. v spol. Džukel z Biskupic, Moloch Vlavo 
 2018 Rišo zo Žužulety - Technika rapu 
 2018 Žužuleta a Tí Zozadu - Časy sa Menia 
 2019 Rišo Žužuleta - 5tržalský štýl
2020 Rišo Žužuleta - Čierna a Biela
2020 Rišo zo Žužulety - Prsteň v spol. Alex
2021 Rišo zo Žužulety - Len Tak Si Kráčam
2022 LP Kanál - Všade okolo nás
2022 Rišo, Žugo, Veritas - Hip Hop Kultúra Moja
2022 Rišo, Žugo, Veritas - Taký Je Jazz

Externé odkazy 
 https://www.youtube.com/channel/UCtHYp9uwiIxpJFZNOtI_LoA
 https://www.zuzuleta.sk

Slovenskí reperi
Slovenskí hiphopoví hudobníci
Osobnosti z Bratislavy